Geliefde laning nie benadeel | George Herald
Sunday 13:24 - few clouds
Geliefde laning nie benadeel
Thursday, 01 September 2011, 00:00
Groot bosse voëlent in een van die naaldeike in Camphersdriftweg wat die munisipaliteit nou verwyder.
GEORGE NUUS - Die George-munisipaliteit het vandeesweek begin om boomtakke in die pragtige boomlaning in Camphersdriftweg af te saag en voëlent uit van die bome te verwyder, tot die ontsteltenis van 'n inwoner wat daar verby gery het.
In die somer vorm die ry hoë ou naaldeike (pin oaks) 'n koel groen koepel oor die pad en inwoners voel met reg beskermend teenoor die ou reuse. Die werk wat nou daar gedoen word, is egter nie tot hulle nadeel nie, sê André Smith, Direkteur van Omgewingsake by die munisipaliteit.
"Voëlent is 'n semi-parisitiese struik en hoewel dit nie die dood van 'n boom sal veroorsaak nie, bestaan die gevaar dat dit die boom se weerstandigheid teen bepaalde siektes en infeksies kan verlaag. Groot hoeveelhede voëlent kan onnodige stres op 'n boom plaas.
"In hierdie geval is die voëlent redelik hoog in die bome, dit wil sê waar die takke dunner is en die moontlikheid van afbreek van takke bestaan, sou daar swakplekke ontstaan. Op grond hiervan is daar besluit om die voëlent te verwyder. Die doel is dus om te voorkom dat daar skade en beserings op die grond plaasvind as takke sou breek, en ook om te verseker die boomlaning in Camphersdriftweg word behou," sê Smith.
"Voëlent het 'n gespesialiseerde wortelstelsel wat hom in staat stel om die nutriënte wat hy benodig van die gasheer te onttrek.
Hoewel die die struik semi-parasities is, bevat sy blare tog chlorofil sodat hy sy eie voedsel kan voorsien deur fotosintese. Soos uit die naam afgelei kan word, word die struik deur voëls bestuif en die saad ook deur hulle versprei."